
Egy új, humán őssejteken alapuló vér-agy gát és agyi organoid lab-on-a-chip modell jellemzése

A vér-agy gát a keringés és a központi idegrendszer közötti dinamikus határfelület, melynek funkcionális alapját a mikroereket alkotó agyi endotélsejtek képzik. Fő feladata az agy tápanyagellátása és védelme. A védelmi funkciók nemcsak a káros anyagok, hanem a gyógyszerhatóanyagok agyba jutását is korlátozzák. A gyógyszerfejlesztés során a sejttenyészetes rendszerek nélkülözhetetlenek a hatóanyagok bejutásának és hatásának vizsgálatához. A humán őssejt-alapú in vitro vér-agy gát modellek használata egyre fontosabbá válik preklinikai vizsgálatokban. Az indukált pluripotens őssejtek felhasználásával létrehozott agyi organoidok pedig új szintre emelik a központi idegrendszerbe való gyógyszerbejutás és hatás vizsgálatának lehetőségeit. Az elmúlt tizenöt évben a lab-on-a-chip és organ-on-a-chip eszközök egyre népszerűbbek, segítségükkel komplex sejttenyészetes modellek állíthatók elő.
Kísérleteink célja az volt, hogy létrehozzunk egy új, humán őssejteken alapuló, egyedülálló mikrofluidikai és mikroelektronikai biochip eszközt. Munkánk során sikeresen integráltunk agyi organoidokat a csoportunk által kifejlesztett, vér-agy gát modellezésére alkalmas barrier chipbe. A vér-agy gát modell létrehozásához emberi hemopoetikus őssejtekből differenciáltatott endotélsejteket és agyi pericitákat tartottunk együtt. A humán középagyi organoidokkal való együtt tenyésztés során az agyi endotélsejtek megőrizték gát tulajdonságaikat, amelyet impedancia méréssel, permeabilitási vizsgálatokkal és a sejtközötti kapcsolatok immunfestésével igazoltunk. Többféle nanohordozó a vér-agy gáton való átjutását és agyi organoidba való bejutását teszteltük a modell jellemzésére. Kimutattuk, hogy az agyi képalkotó eljárások során használt hiperozmoláris, jódtartalmú kontrasztanyag közvetlenül hat agyi endotélsejtek gát tulajdonságaira, és hatással van az agyi organoidokban található sejthálózatra is.
Az általunk létrehozott komplex lab-on-a-chip rendszerhez hasonló jelenleg nem található az irodalomban ezáltal a chiplaboratóriumi eszközök között újdonság. Kiválóan alkalmas a vér-agy gát tulajdonságok és az agyi organoidok széleskörű vizsgálatára egészséges körülmények között és kórállapotokban, valamint felhasználható gyógyszerhatóanyagok, nanohordozók átjutásának tesztelésére is.



